## Odluka o osnivanju Povjerenstva Vlade Republike Hrvatske za osobe s invaliditetom

### NN 45/1997 (29.4.1997.), Odluka o osnivanju Povjerenstva Vlade Republike Hrvatske za osobe s invaliditetom

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne novine",
br. 41/90, 8/91, 14/91, 53A/91, 9/92, 55/92 i 29/94), Vlada Republike Hrvatske
je na sjednici održanoj 24. travnja 1997. godine donijela

## **ODLUKU**

### **O OSNIVANJU POVJERENSTVA VLADE REPUBLIKE HRVATSKE ZA OSOBE S INVALIDITETOM**

I.

Ovom Odlukom osniva se Povjerenstvo Vlade Republike Hrvatske za osobe
s invaliditetom (u daljnjem tekstu: Povjerenstvo).

II.

Povjerenstvo je stručno i savjetodavno tijelo Vlade Republike Hrvatske.

Zadatak je Povjerenstva da pruža stručnu pomoć Vladi Republike Hrvatske
pri odlučivanju o pitanjima iz područja zaštite i rehabilitacije osoba
s invaliditetom i njihovih obiteljih, te poduzimanju odgovarajućih mjera
i aktivnosti u toj oblasti.

III.

U ostvarivanju svojih zadataka Povjerenstvo:

1. brine da problematika osoba s invaliditetom i njihovih obitelji bude
na odgovarajući način zastupljena u svim aktima Vlade Republike Hrvatske
i Sabora Republike Hrvatske;

2. daje stručno mišljenje u postupku donošenja zakona i provedbenih
propisa, te drugih akata koji su od interesa za unapređivanje kvalitete
življenja osoba s invaliditetom i njihovih obitelji;

3. prati provođenje zakona i provedbenih akata te daje prijedloge za
njihovu izmjenu i dopunu;

4. predlaže i preporuča učinkovitost provođenja zaštite i rehabilitacije
osoba s invaliditetom;

5. daje stručna mišljenja u postupku donošenja i usvajanja međunarodnih
akata iz područja zaštite i rehabilitacije osoba s invaliditetom i predlaže
poduzimanje odgovarajućih mjera;

6. najmanje dva puta godišnje održava sastanak s predstavnicima udruga
invalida i roditelja invalidne djece.

IV.

Povjerenstvo ima 14 članova.

Članovi Povjerenstva su:

1. pet predstavnika ministarstava i državne upravne organizacije, i
to:

1.1. Ministarstva rada i socijalne skrbi,

1.2. Ministarstva prosvjete i športa,

1.3. Ministarstva zdravstva,

1.4. Ministarstva prostornog uređenja, graditeljstva i stanovanja,

1.5. Državne uprave za skrb o razvojačenim braniteljima i civilnim žrtvama
Domovinskog rata;

2. sedam predsjednika udruga invalida i roditelja invalidne djece, prema
osnovnim uzrocima invaliditeta , i to:

2.1. Hrvatskog saveza slijepih,

2.2. Hrvatskog saveza gluhih i nagluhih,

2.3. Saveza društava tjelesnih invalida Hrvatske,

2.4. Saveza društava za pomoć mentalno retardiranim osobama u Republici
Hrvatskoj,

2.5. Saveza organizacija invalida Hrvatske,

2.6. Saveza hrvatskih vojnih invalida Domovinskog rata Republike Hrvatske,

2.7. Zajednice udruga civilnih žrtava Domovinskog rata Hrvatske;

3. dva predstavnika znanstvenih i stručnih institucija.

V.

Predsjednika i članove Povjerenstva imenuje Vlada Republike Hrvatske.

VI.

Stručne i administrativne poslove za Povjerenstvo obavlja Ministarstvo
rada i socijalne skrbi.

Sredstva za rad Povjerenstva osiguravaju se u državnom proračunu Republike
Hrvatske.

VII.

Danom stupanja na snagu ove Odluke prestaje važiti Odluka o osnivanju
Komisije za invalide u Republici Hrvatskoj ("Narodne novine", br. 6/93
i 39/94.)

VIII.

Ova Odluka stupa na snagu danom objave u "Narodnim novinama".

Klasa: 022-03/97-02/12
Urbroj: 5030104-97-2
Zagreb, 24. travnja 1997.

Predsjednik
**mr. Zlatko Mateša,** v. r.

Odluka, NN 45/1997-652